
	[bookmark: nev]DITRÓI TAMÁS
Vegyész
MSc, 3. félév
Debreceni Egyetem
Természettudományi és Technológiai Kar
	






Konzulens:
	Dr. Lente Gábor
egyetemi docens, DE TTK




Stopped-flow készülék kalibrációjának fejlesztése

A gyorskinetikai folyamatok tanulmányozására már 80 éve léteznek módszerek, ezek közül az általunk is vizsgált technika a megállított áramlásos, azaz stopped-flow módszer, amely a reaktánsok nagyon gyors áramlással végzett összekeverésén, majd az áramlás megállításán alapul. Ez a fajta módszer csekély oldatigényű technika, amely során a reaktánsok keverése 1 milliszekundumos időtartam alatt történik.
A készülék rendelkezik felső méréshatárral is: saját mérésünk alapján mintegy 500 s-1 nagyságú elsőrendű sebességi állandójú reakciókig lehet nagy pontossággal mérni. Ennél gyorsabb folyamatok helyes tanulmányozásához azonban korrekcióra van szükség, amelyre már egy 1974-es cikkben felhívták a figyelmet [1]. A korrekcióhoz fontos a készülék megfelelő paramétereinek meghatározása, ezeket kalibrációs mérésekkel végezhetjük. Munkám során több kalibrációs reakciót próbáltam ki egy 1977-ben publikált [2] és még máig használt kalibrációs reakcióval szemben.
Megvizsgáltuk az egyik ilyen, 1980-as cikkben [3] leírt kétlépéses reakciót, amely az 5,5’-ditiobisz-nitrobenzoesav és tioglicerin reakcióján alapul. A módszerrel több problémánk is adódott, a holtidőre helytelenül nagy értéket kaptunk az irodalomban leírt módszerrel, valamint a reagens a mérések alatt is bomlott, emiatt nem kaptunk reprodukálható görbéket. Egy másik, ebben a munkában vizsgált reakciót 1977-ben javoasoltálk kalibrációs célokra. [2] Ennek alapja ferricianidion redukciója aszkorbinsavval, amely megfelelő körülmények használatával pszeudo-elsőrendű kinetikát ad. A reakció a várttal szemben azonban kétexponenciális kinetikai görbéket eredményezett, emellett a mérési görbéink sem voltak jól reprodukálhatóak, habár a kiértékelés meglehetősen jó eredményt szolgáltatott a holtidőre.
Végeztem ezentúl a diffúzió harásának vizsgálatát célzó méréseket is, melyek során megállapítottam, hogy az általam használt mérési módszernél a dugattyúk kézi mozgatása jelentősen befolyásolja a kapott eredményt. Ezen kívül igazoltam, hogy a rutinmérések során jellmzően alkalmazott kis oldattérfogatok esetében a reagensfecskendők felőli komponensek diffűziójánál jelentősebb hatása van a megállítófecskendő felől történő diffúziónak.

